Liikemies ja Yhdysvaltojen entinen Suomen-suurlähettiläs Bruce Oreck kirjoittaa Facebookissa haastavansa valtion rautatieyhtiön oikeuteen.

Bruce Oreck on pettynyt VR:n toimintaan. MINNA JALOVAARA

Bruce Oreck on julkaissut Facebookissa tiukan päivityksen liittyen rakennuskauppoihin VR:n kanssa. Hän aikoo haastaa VR:n oikeuteen ja vaatii miljoonan korvaukset.

Oreck kertoi viime viikolla Facebook-sivullaan, että VR:n ylin johto vedätti häntä Helsingin Vallilassa sijaitsevan Konepajan kiinteistökaupassa. Hän kertoi tehneensä massiivisen, puoli vuotta kestäneen selvitystyön kiinteistöstä. Hän kertoi, että käytti satojatuhansia euroja alueen tutkimuksiin ja erilaisiin raportteihin.

Oreck kertoi, että VR kuitenkin perui kaupat viime hetkellä. Hän kertoo VR:n edustajan sanoneen, että hänellä on 48 tuntia aikaa nostaa tarjousta tai kiinteistö myydään toisaalle.

Oreckin mukaan alkuperäinen hinta oli VR:n itse asettama.

Perjantai-iltana julkaistussa päivityksessä Oreck kehottaa ihmisiä painostamaan päättäjiä äänekkäästi.